KIRJALLINEN KYSYMYS E-0586/02 esittäjä(t): Jacqueline Foster (PPE-DE) komissiolle. Postipalvelut.



Virallinen lehti nro 052 E , 06/03/2003 s. 0012 - 0013



KIRJALLINEN KYSYMYS E-0586/02 esittäjä(t): Jacqueline Foster (PPE-DE) komissiolle (5. maaliskuuta 2002) Aihe: Postipalvelut Komissio on ottanut käyttöön tehokkaan järjestelmän hintaerojen valvomiseksi Euroopan unionin autoalalla. Komission kilpailun pääosasto julkaisee säännöllisin väliajoin tutkimuksia, joissa selvitetään hinnat, joita kuluttajat joutuvat maksamaan suosituimmista automerkeistä ja -malleista kussakin jäsenvaltiossa. Kyseisistä tutkimuksista on tullut hyödyllinen ja tehokas väline, jonka avulla komissio voi torjua kilpailusääntöjen rikkomista autoalalla ja edistää sisämarkkinasääntöjen muutoksia. Euroopan unionissa autojen hinnoissa on tällä hetkellä eroa noin 10 prosentista jopa 50 prosenttiin joissakin tapauksissa. Euroopan unionin postialalla samanlaisten postipalvelujen hinnat vaihtelevat huomattavasti. Saksassa kuluttajat maksavat 2,33 kertaa sen hinnan, jonka espanjalaiset kuluttajat maksavat vastaavanlaisesta peruspalvelusta. Autonostaja voi valita useiden merkkien ja toimituskanavien välillä, kun taas postipalvelujen ostaja on yleensä riippuvainen yhdestä ainoasta palvelujen tarjoajasta, jolla on valtion monopoli. Euroopan yhteisön niiden ponnistelujen tehokkuus, joilla pyritään varmistamaan, ettei kuluttajilta peritä liian kalliita maksuja, on ensiarvoisen tärkeä markkinoiden toimivuuden kannalta. Vaikuttaa siltä, että yleisimpien postipalvelujen hintaeroja ja niiden syitä koskevia säännöllisiä tutkimuksia tarvitaan, jotta voidaan varmistua siitä, ettei Euroopan unionissa peritä kuluttajilta liian kalliita maksuja, ettei Euroopan yhteisön kilpailusääntöjä rikota ja että komissio pystyy riittävästi torjumaan sisämarkkinoiden vääristymiä. Tällaiset tiedot auttaisivat komissiota esimerkiksi selvittämään, onko postipalvelujen tarjoajien monopoliasemasta saatuja tuloja käytetty sellaisiin tarkoituksiin, jotka eivät sisälly yleispalveluja koskevaan velvoitteeseen ja jotka ovat postidirektiivin vastaisia. Lisäksi tällaiset tiedot lisäisivät komission ymmärtämystä postimarkkinoista tulevia Euroopan yhteisön vapauttamistoimia silmällä pitäen. Voisiko komissio kertoa, mitä mieltä se on sellaisen postialan seurantajärjestelmän käyttöönotosta, joka vastaisi autojen hintojen seurantajärjestelmää ja jossa otettaisiin postimarkkinoiden erityispiirteet huomioon? Frederik Bolkesteinin komission puolesta antamayhteinen vastauskirjallisiin kysymyksiin E-0585/02 ja E-0586/02 (23. huhtikuuta 2002) Kuten vastauksessa arvoisan parlamentin jäsenen kirjalliseen kysymykseen E-0584/02 todettiin, postidirektiivin(1) mukaan jäsenvaltioiden on varmistettava, että yleispalveluihin kuuluvien postipalvelujen hinnat ovat kohtuullisia ja kustannuksiin sovitettuja. Tämän vaatimuksen noudattamisen valvominen on lähinnä jäsenvaltioiden vastuulla. Varmistaakseen näiden periaatteiden noudattamisen, komissio seuraa jatkuvasti postipalvelujen hintojen kehitystä jäsenvaltioissa ja puuttuu asiaan, jos se on asianmukaista postidirektiivin tai kilpailusääntöjen perusteella. Tällä hetkellä ei näytä olevan perusteltua ottaa käyttöön senkaltaista hintojen vertailujärjestelmää postipalveluja varten, jollaista komissio nykyisin ylläpitää autojen hintojen osalta. Jäsenvaltiot sääntelevät postipalvelujen hintoja itse, joten hintavertailut heijastaisivat suurelta osin eri jäsenvaltioiden erilaisia sääntelytapoja. Hallinnollisista hinnoittelupäätöksistä johtuvat hintaerot eivät antaisi tietoa kilpailutilanteesta eri markkinoilla eivätkä paljastaisi epäiltyjä yhteisön kilpailusääntöjen rikkomuksia. Koska useimmissa jäsenvaltioissa vakiintuneet postipalvelujen tarjoajat nauttivat laajasta postimonopolista, toimivia postipalvelujen sisämarkkinoita ei vielä ole, joten hintojen vertailujärjestelmä ei lainkaan helpottaisi komission työtä sisämarkkinoiden vääristymien poistamiseksi. Komissio katsoo siksi, että sen nykyinen hintaseurantajärjestelmä ja toimet yksittäisissä tapauksissa ovat riittäviä sen varmistamiseksi, että hinnat ovat kohtuullisia ja ettei kuluttajalta peritä liian korkeita maksuja. Komissio odottaa, että ehdotetut lainsäädäntötoimet kilpailun lisäämiseksi postimarkkinoilla aiheuttavat vähitellen paineita postipalvelujen hintojen alentamiseksi ja myötävaikuttavat hintaerojen pienenemiseen. (1) Euroopan parlamentin ja neuvoston direktiivi 97/67/EY, annettu 15 päivänä joulukuuta 1997, yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä, EYVL L 15, 21.1.1998.